
MNENJE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje:
<RepeatBlock-Dec>
1.	ugotavlja, da se je število zadev, ki jih je leta 2023 obravnavalo Evropsko javno tožilstvo (EJT), skoraj podvojilo v primerjavi z letom 2022 in doseglo 1927 aktivnih preiskav; pozdravlja, da so dejavnosti EJT v letu 2023 obrodile sadove, saj so vključevale 139 obtožnic, 339 zadev, povezanih z DDV, in več kot 200 preiskav o izvajanju instrumenta NextGenerationEU; ugotavlja tudi, da je EJT doseglo, da se čedalje več storilcem goljufij sodi pred nacionalnimi sodišči; 
2.	pozdravlja tesno sodelovanje med EJT in Računskim sodiščem, zlasti pri odkrivanju sumov kaznivih dejanj, ki spadajo v njegovo pristojnost in vključujejo sodelujoče države članice; 3.	pozdravlja povečanje sredstev za proračun EJT v letu 2023, ki je skupaj znašal 64,6 milijona EUR, kar je v tem letu omogočilo 11-odstotno povečanje števila zaposlenih; priznava, da bo po pričakovanjih pospešeno izplačevanje sredstev instrumenta NextGenerationEU, hitro povečanje delovne obremenitve EJT – število primerov med letoma 2022 in 2023 se je namreč povečalo za 70 %, število preiskav pa za 58 % – ter povečanje števila članov še dodatno obremenilo njegova sredstva; poudarja pomen dodatnega financiranja in okrepitve osebja, da bi se EJT lahko učinkovito borilo proti organiziranemu kriminalu, ščitilo finančne interese EU in prispevalo k spoštovanju pravne države, kar so ključne prednostne naloge EU; obžaluje, da na podlagi predloga Komisije za proračun EJT za leto 2025 in stališča Sveta ne bo dovolj sredstev, da bi EJT lahko izpolnilo svoj mandat; poudarja, da EJT ustvarja znatne finančne donose za EU, kar dokazuje zaseg 1,5 milijarde EUR v letu 2023, in poziva k namenskemu povečanju sredstev v naslednjem večletnem finančnem okviru 2028–2034, da bo lahko še naprej izpolnjevalo svoje cilje in obveznosti;
4.	priznava pomen celostnega pristopa k boju proti kriminaliteti belih ovratnikov, kot so goljufije in korupcija, ter bolj konvencionalnim oblikam kriminalitete, kot sta trgovina s prepovedanimi drogami in trgovina z ljudmi, saj so pogosto povezane; opozarja, da bi morala Komisija v prihodnjem poročilu o oceni natančno analizirati, na katere kategorije kaznivih dejanj je treba razširiti mandat EJT, da bo lahko kar najbolje izpolnjevalo svojo vlogo, meni, da bi bilo treba medtem obstoječe pristojnosti EJT za preiskovanje organiziranega kriminala in pranja denarja, kadar so povezane z goljufijami, ki škodijo finančnim interesom EU, podpreti z ustreznimi viri in učinkovitim sodelovanjem z Europolom in analizirati, kako bi lahko operacije in preiskave EJT postale učinkovitejše in uspešnejše, in poročilu o oceni priložiti zakonodajni predlog; v zvezi s tem opozarja na načrte komisarja McGratha za pospešitev ocenjevanja;
5.	poudarja, da je odvzem premoženjske koristi bistvenega pomena za verodostojno odvračanje od organiziranega kriminala; pozdravlja sodelovanje EJT v mednarodnih mrežah za nadaljnji napredek njegovih operacij odvzema premoženjske koristi; poudarja, da mora Komisija povabiti EJT k sodelovanju v novoustanovljeni mreži za sodelovanje na področju povrnitve in odvzema sredstev; ugotavlja, da lahko pravočasna in učinkovita preiskava in pregon kaznivih dejanj, povezanih z goljufijami, ustvarita znatne prihranke za proračun Unije in proračune držav članic;
6.	poudarja pomembno vlogo EJT v pristopu Unije k boju proti korupciji in zlorabi sredstev Unije; izraža zadovoljstvo, da v EJT sodeluje 24 držav članic, in k pridružitvi spodbuja preostale države članice, sicer jim bo odvzeta možnost posrednega upravljanja sredstev EU; poziva Komisijo, naj v nadaljnjih poročilih pozorno spremlja raven sodelovanja držav članic z EJT in se še neguje dejavni dialog z državami članicami, ki ne sodelujejo v EJT, da bi tožilstvu učinkovito olajšala opravljanje njegovih nalog; poudarja, da bi se tak dialog moral nadaljevati z državami članicami, ki že sodelujejo v EJT, kar zadeva reševanje težav v boju proti kršitvam pravne države in korupciji in da bi jih moral podpreti pri konkretnem izvajanju zadevnih priporočil iz letnih poročil o pravni državi; ponavlja pa, da bi moralo biti članstvo v EJT osnovni pogoj za prejemanje sredstev EU in da je treba razširiti njegov mandat; pozdravlja, da v EJT sodelujeta tudi Švedska in Poljska, kar je bilo potrjeno januarja oziroma julija 2024;
7.	pozdravlja, da je bilo leta 2023 v EJT imenovanih osem novih evropskih tožilcev in 35 novih evropskih delegiranih tožilcev; ponovno poudarja, da lahko EJT svojo vlogo opravlja le, če uživa popolno sodno neodvisnost, ki izhaja iz objektivnega postopka imenovanja, ki temelji na dosežkih; spodbuja države članice, naj v zvezi s tem prispevajo k popolni neodvisnosti EJT;
8.	spodbuja nadaljevanje in krepitev sodelovanja med EJT in Evropskim uradom za boj proti goljufijam (OLAF) v skladu z ustreznima uredbama ter spominja, da ima urad OLAF obveznost, da brez nepotrebnega odlašanja poroča EJT o sumih kriminalnih stikov, kar mu bo omogočilo, da se bo lahko borilo proti goljufijam, korupciji in finančnemu kriminalu, ki škodijo finančnim interesom Unije; podpira nadaljnji razvoj skupnih pobud, izmenjavo informacij in usklajene ukrepe EJT in urada OLAF, saj je tako sodelovanje bistveno za krepitev zaščite finančnih interesov EU in boja Unije proti finančnemu kriminalu ter za zagotavljanje uspešne in učinkovite uporabe sredstev Unije.
</RepeatBlock-Dec>

